Broj: 711-I-1786-P-198-18-20-09-17

Zagreb, 2. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Ivana Orlića, zamjenika općinskog načelnika Općine Sali**,pokrenutom Odlukom Povjerenstva broj: 711-I-821-P-198/18-02-17 od 30. svibnja 2018.g. te odlukom Broj: 711-I-627-P-198-18/20-07-17 od 12. rujna 2019.g., na 100. sjednici, održanoj 2. listopada 2020.g., donosi sljedeću:

**ODLUKU**

**I. Dužnosnik Ivan Orlić, obnašanjem dužnosti zamjenika općinskog načelnika Općine Sali te istodobnim obavljanjem poslova upravljanja u obrtu Maritimo, zajednički obrt za ugostiteljstvo i turizam, suvl. Ivan Orlić, Sali, koji je do 2016.g. obavljao djelatnost pod tvrtkom Z.T.O. Orlić Sali, u razdoblju od 24. svibnja 2013.g. do donošenja ove odluke, počinio je povredu članka 14. stavka 1. ZSSI-a.**

**II. Stupanjem u poslovni odnos Općine Sali s obrtom iz točke I. izreke, u kojem dužnosnik kao jedan od dva suvlasnika ima više od 0,5% udjela u vlasništvu, nastalih sklapanjem ugovora o zakupu javne površine od 1. kolovoza 2013.g., ugovora o zakupu javne površine, KLASA: 940-01/15-01/33, URBROJ: 2198/15-01-15-1 od 1. kolovoza 2015.g., te ugovora o zakupu javne površine, KLASA: 363-01/17-01/66, URBROJ: 2198/1501-17-1 od 1. kolovoza 2017.g, došlo je do povrede članka 17. stavka 1. ZSSI-a.**

**III. Za povrede iz točke I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn koja će trajati 4 mjeseca te će se izvršiti u 4 jednaka mjesečna obroka, svaki u pojedinačnom iznosu od 500,00 kuna.**

**IV. Upućuje se dužnosnik da razriješi nastalu situaciju istodobnog obnašanja dužnosti zamjenika općinskog načelnika Općine Sali i obavljanja poslova upravljanja u obrtu iz točke I. ove izreke, jer će u suprotnom Povjerenstvo odlučivati o pokretanju novog postupka zbog moguće povrede članka 14. stavka 1. ZSSI-a za razdoblje od dana donošenja ove odluke.**

**V. Na temelju članka 17. stavka 5. ZSSI-a predmet će se dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnih poslova pred nadležnim sudom nastalih sklapanjem ugovora Općine Sali s obrtom iz točke I. izreke, i to ugovora o zakupu javne površine od 1. kolovoza 2013.g., ugovora o zakupu javne površine, KLASA: 940-01/15-01/33, URBROJ: 2198/15-01-15-1 od 1. kolovoza 2015.g., te ugovora o zakupu javne površine, KLASA: 363-01/17-01/66, URBROJ: 2198/1501-17-1 od 1. kolovoza 2017.g.**

Obrazloženje

Povjerenstvo je na 12. sjednici, održanoj dana 30. svibnja 2019.g., pokrenulo postupak za odlučivanje o sukobu interesa dužnosnika protiv Ivana Orlića, zamjenika općinskog načelnika Općine Sali, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja, poslova upravljanja u obrtu Maritimo, zajednički obrt za ugostiteljstvo i turizam, suvl. Ivan Orlić, Sali.

 Dužnosnik se na navedenu Odluku o pokretanju postupka očitovao u otvorenom roku dana 1. ožujka 2019.g. pod brojem 711-U-1055-P-198-18/19-04-3.

Dužnosnik u svom očitovanju navodi da nije imao namjeru postupati nezakonito, već da je eventualna nezakonitost rezultat nenamjernog nesnalaženja u pravnim propisima, te ističe da nije pravnik i da ga pojmovi kao što su „poslovi upravljanja“, „poslovni subjekt“ ili „dužnosnici“ zbunjuju , kao i da prije podnošenja izvješća o imovinskom stanju nije znao da je obrt dio imovine osobe. Također navodi da svoj rad u obrtu ne bi podveo pod pojam „poslovi upravljanja“, obzirom na njegov uložen fizički rad i da mu to nije životno ni logično, ali se ne protivi tome da eventualna povreda odredbi ZSSI-a proizlazi iz obrtnog registra.

Nadalje navodi da je izabran na dužnost zamjenika općinskog načelnika na lokalnim izborima održanima 2013.g. te da je puno prije stupanja na dužnost bio suvlasnik ugostiteljskog obrta „Maritimo“, što je u naravi objekt iz skupine „barovi“ i da je jedini poslovni odnos s Općinom u razdoblju 2013.g. – 2017.g. bio zakup dijela javne površine od 110 m2 za potrebe terase, na temelju provedenog javnog natječaja u 2013.g. i 2015.g. Dužnosnik iznosi da je Općinsko vijeće Općine Sali donijelo odluku da se dijelovi javnih površina, neposredno uz ugostiteljski objekt, mogu dati u zakup izravnom pogodbom po tržišnoj cijeni uz uvjet redovnog podmirivanja obveza, te je potom ugovor o zakupu sklapan na opisani način, jer su za to bili ispunjeni svi uvjeti. Dužnosnik ističe da nije sudjelovao u donošenju te odluke Općinskog vijeća niti je na nju bilo kako utjecao i navodi da su i svi drugi ugostiteljski objekti na istim javnim površinama u 2013.g. i 2015.g. po javnim natječajima i kasnije na temelju predmetne odluke sklapali ugovore o zakupu.

Iznosi kako nije smatrao da obnašanje dužnosti utječe na nastanak poslovnog odnosa s Općinom Sali te da od 2017.g. dužnost zamjenika općinskog načelnika Općine Sali obnaša volonterski. Dužnosnik zaključuje da nije koristio obnašanje dužnosti radi osobnog probitka ili probitka obrta „Maritimo“ kako bi utjecao na nastanak poslovnog odnosa ili kako bi se donijela odluka u korist navedenog obrta, niti da je oštetio Općinu Sali. Dužnosnik od Povjerenstva traži uputu kako treba uskladiti obnašanje dužnosti s radom u obrtu od kojeg stječe sredstva za život.

Predlaže izricanje najblaže sankcije, ako se utvrdi povreda ZSSI-a, jer dužnost obnaša volonterski kao i da se odluka javno ne objavi, obzirom da su on osobno i njegova obitelj već izloženi javnom pritisku.

Povjerenstvo je na 62. sjednici, održanoj 12. rujna 2019.g., pokrenulo postupak za odlučivanje o sukobu interesa protiv dužnosnika Ivana Orlića, zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Općine Sali s obrtom Z.T.O. Orlić te obrtom Maritimo, zajednički obrt za ugostiteljstvo i turizam, sklapanjem ugovora o zakupu javne površine od 1. kolovoza 2013.g., 1. kolovoza 2015.g. te 1. kolovoza 2017.g., a u kojim obrtima dužnosnik kao jedan od dva suvlasnika ima više od 0,5% udjela u vlasništvu.

Dužnosnik je zaprimio navedenu odluku, ali se nije očitovao na navode pokretanja u roku od 15 dana.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Ivan Orlić obnaša dužnost zamjenika općinskog načelnika Općine Sali u mandatima 2013.g. – 2017.g. te 2017.g. – 2021.g. te da je na istu stupio dana 24. svibnja 2013.g. U izvješću o imovinskom stanju koje je podnio Povjerenstvu dana 28. veljače 2018.g. dužnosnik je naveo da navedenu dužnost obnaša volonterski, bez zasnovanog radnog odnosa, te bez primanja volonterske naknade.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je i dužnosnik Ivan Orlić povodom obnašanja dužnosti zamjenika općinskog načelnika Općine Sali obvezan postupati sukladno odredbama ZSSI-a.

Povjerenstvo je izvršilo uvid u podatke obrtnog registra te je utvrdilo da je pod matičnim brojem obrta 90949643 upisan poslovni subjekt obrt Maritimo, zajednički obrt za ugostiteljstvo, turizam, suvl. Ivan Orlić, Sali. Nadalje je utvrđeno da je u obrtni registar u 2009.g. upisan pristup ortaka na temelju ugovora o ortakluku, pri čemu od tada nisu upisane promjene u obrtnom registru u pogledu izvršavanja ortačkog ugovora te da je dana 3. veljače 2016.g. upisana promjena naziva tvrtke navedenog obrta. Uvidom u podatke obrtnog registra na dan donošenja ove odluke, utvrđeno je da je Ivan Orlić i nadalje upisan kao suvlasnik tog obrta.

Na zahtjev Povjerenstva, Općina Sali očitovala se dopisom od 22. ožujka 2019.g. u kojem se navodi da između Općine Sali i Ivana Orlića kao suvlasnika zajedničkog obrta za ugostiteljstvo i turizam „Maritimo" sa sjedištem u Salima, nikad prije lipnja 2013.g. nije postojao poslovni odnos.

Nadalje se navodi da je Općina Sali 1. kolovoza 2013.g. na temelju Javnog natječaja za davanje u zakup deset lokacija javne površine za pružanje ugostiteljskih usluga sklopila Ugovor o zakupu javne površine sa Z.T.O. „Orlić" sa sjedištem u Salima, zastupanim po Ivanu Orliću. Ugovor je sklopljen za lokaciju pod rednim brojem 1., u Salima - ispred caffe bara Maritimo, sa Z.T.O. „Orlić" kao jedinim ponuditeljem, i to na rok od dvije godine, pri čemu je iznos zakupnine određen Odlukom Općinskog vijeća Općine Sali o naknadama za uporabu javnih površina od 29. svibnja 2010.g. U očitovanju se navodi da je zakupnik iznos zakupnine za 2013.g. u cijelosti podmirio uplatama od 20. svibnja 2014.g. i 17. srpnja 2014.g., a iznos zakupnine za 2014.g. u cijelosti je podmirio uplatama od 13 srpnja 2015.g. i 27. srpnja 2015.g.

Također se napominje da je između Općine Sali i Z.T.O. „Orlić" sa sjedištem u Salima 1. kolovoza 2015.g. sklopljen Ugovor o zakupu javne površine, na rok od dvije godine, koji je sklopljen na temelju odredbe članka 23. Odluke o raspolaganju i upravljanju nekretninama u vlasništvu općine Sali od 10. prosinca 2014.g. koji propisuje da se javna površina uz poslovni prostor (štekat) može dati u zakup korisniku poslovnog prostora izravnom pogodbom, uz uvjet prihvaćanja određenog iznosa zakupnine (Utvrđenog po tržišnoj cijeni) i redovnog podmirivanja zakupnine. Ističe se da su na temelju navedene odredbe sklopljeni ugovori o zakupu za sve ostale lokacije javne površine za pružanje ugostiteljskih usluga na „štekatu", i to u Salima i svim drugim naseljima na području Općine Sali kao i da je iznos zakupnine za 2015. zakupnik u cijelosti podmirio uplatom od 11. kolovoza 2015.g., a za 2016.g. uplatama od 18. srpnja 2016.g. i 25. srpnja 2016.g.

Općina Sali navodi i da je između Općine Sali i „Maritimo", zajednički obrt za ugostiteljstvo i turizam dana 1. kolovoza 2017.g. sklopljen Ugovor o zakupu javne površine, također na temelju odredbe članka 23. Odluke o raspolaganju i upravljanju nekretninama u vlasništvu općine Sali od 10. prosinca 2014., i to na rok od dvije godine. Po navedenom Ugovoru, zakupnik je u cijelosti podmirio iznos zakupnine uplatama od 17. kolovoza 2017.g. i 23. srpnja 2018.g., a godišnji iznos zakupnine, po osnovi sva tri sklopljena ugovora o zakupu iznosi 12.075,00 kuna. Općina Sali navodi da dužnosnik Ivan Orlić ni u kojem svojstvu nije bio uključen u odlučivanje o odabiru zakupoprimaca ili ugovaranje zakupa niti u donošenje navedenih općih akata Općinskog vijeća Općine Sali.

Očitovanju prileži Natječaj za davanje u zakup javnih površina koji je dana 29. svibnja 2010.g. raspisao dužnosnik Zoran Morović, općinski načelnik Općine Sali, a predmet natječaja bilo je davanje u zakup lokacija za pružanje ugostiteljskih usluga, Ugovor o zakupu javne površine sklopljen dana 1. kolovoza 2013.g. između Općine Sali, kao zakupodavca, zastupane po dužnosniku Zoranu Moroviću, i Z.T.O. „ORLIĆ“ Sali, zastupan po Ivanu Orliću, kao zakupoprimcu, kojim Općina Sali daje u zakup javnu površinu od 116 m2 ispred ugostiteljskog objekta „Maritimo“ u Salima, i to površinu od 116 m2 na korištenje u razdoblju od 1. svibnja do 30. rujna kroz godinu i površinu od 75 m2 na korištenje u razdoblju od 1. travnja do 30. travnja i od 1. listopada do 30. studenoga kroz godinu, za što se zakupoprimac obvezao platiti ukupan iznos od 24.150,00 kn godišnje odnosno 12.075,00 kn obzirom da ostvaruje pravo na popust jer će budući ugostiteljski objekt poslovati cijelu godinu, Odluka o naknadama za uporabu javnih površina koju je donijelo Općinsko vijeće Općine Sali dana 29. svibnja 2010., kojom se uređuje naknada za uporabu javnih površina, Izvod prometa po računu kod poslovne banke iz kojeg proizlazi da je Orlić obrt Sali za korištenje javne površine za 2013.g. dana 20. svibnja 2014.g. uplatio iznos od 6.075,00 kn te dana 17. srpnja 2014.g. iznos od 6.000,00 kn, za 2014.g. dana 13. srpnja 2015.g. iznos od 1.600,00 kn te dana 27. srpnja 2015.g. iznos od 10.475,00 kn u korist računa Općine Sali, Ugovor o zakupu javne površine sklopljen dana 1. kolovoza 2015.g. između Općine Sali, kao zakupodavca, zastupane po dužnosniku Zoranu Moroviću, i Z.T.O. „ORLIĆ“ Sali, zastupan po Ivanu Orliću, kao zakupoprimcu, kojim Općina Sali daje u zakup javnu površinu od 116 m2 ispred ugostiteljskog objekta „Maritimo“ u Salima, i to površinu od 116 m2 na korištenje u razdoblju od 1. svibnja do 30. rujna kroz godinu i površinu od 75 m2 na korištenje u razdoblju od 1. travnja do 30. travnja i od 1. listopada do 30. studenoga kroz godinu, za što se zakupoprimac obvezao platiti ukupan iznos od 24.150,00 kn godišnje odnosno 12.075,00 kn obzirom da ostvaruje pravo na popust jer će budući ugostiteljski objekt poslovati cijelu godinu, Odluka o raspolaganju i upravljanju nekretninama u vlasništvu Općine Sali koju je Općinsko vijeće Općine Sali donijelo dana 10. prosinca 2014.g., koja u članku 23. propisuje da se dijelovi trgova, ulica i drugih javnih površina mogu dati u zakup samo ako se time ne narušava temeljna namjena tih površina te da se javna površina uz poslovni prostor (štekat) može dati u zakup korisniku poslovnog prostora izravnom pogodbom, uz uvjet prihvaćanja određenog iznosa zakupnine (utvrđenog po tržišnoj cijeni) i redovnog podmirivanja zakupnine, Izvod prometa po računu kod poslovne banke iz kojeg proizlazi da je Orlić obrt Sali za korištenje javne za 2015.g. dana 11. kolovoza 2015.g. uplatio iznos od 12.075,00 kn, Konto Kartice Općine Sali iz kojih proizlazi da je ORLIĆ ZTO u 2016.g. u korist Općine Sali uplatio ukupan iznos od 13.083,00 kn, Ugovor o zakupu javne površine sklopljen dana 1. kolovoza 2017.g. između Općine Sali, kao zakupodavca, zastupane po dužnosniku Zoranu Moroviću, i MARITIMO, zajednički obrt za ugostiteljstvo i turizam, Sali, kao zakupoprimcu, zastupanom po Ivanu Orliću, kojim Općina Sali daje u zakup javnu površinu od 116 m2 ispred ugostiteljskog objekta „Maritimo“ u Salima, i to površinu od 116 m2 na korištenje u razdoblju od 1. svibnja do 30. rujna kroz godinu i površinu od 75 m2 na korištenje u razdoblju od 1. travnja do 30. travnja i od 1. listopada do 30. studenoga kroz godinu, za što se zakupoprimac obvezao platiti ukupan iznos od 24.150,00 kn godišnje odnosno 12.075,00 kn obzirom da ostvaruje pravo na popust jer će budući ugostiteljski objekt poslovati cijelu godinu, Konto Kartice Općine Saliiz kojih proizlazi da je ORLIĆ u 2017.g. u korist Općine Sali uplatio ukupan iznos od 13.083,00 kn te Konto Kartice Općine Saliiz kojih proizlazi da je ORLIĆ ZTO u 2018.g. u korist Općine Sali uplatio ukupan iznos od 13.083,00 kn.

Člankom 4. stavkom 3. ZSSI-a propisano je da su poslovni subjekti u smislu tog Zakona i obrtnici. Člankom 4. stavkom 3. ZSSI-a propisano je da se poslovni odnos u smislu odredbi ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 17. stavkom 5. ZSSI-a propisano je da su pravni poslovi sklopljeni protivno odredbama stavka 1. i stavka 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Člankom 39. stavkom 7. ZSSI-a propisano je da se odluke Povjerenstva objavljuju na internetskim stranicama Povjerenstva.

Obzirom da je obrt poslovni subjekt u smislu članka 4. stavka 3. ZSSI-a, te da je dužnosnik u razdoblju obnašanja dužnosti kroz cijelo razdoblje obnašanja dužnosti upisan u obrtni registar kao vlasnik obrta, kao i da nije dostavio dokaz da bi poslove upravljanja prenio na poslovođu sukladno Zakonu o obrtu, utvrđeno je da je dužnosnik Ivan Orlić u tom razdoblju obavljao poslove upravljanja poslovnim subjektom, što je suprotno članku 14. stavku 1. ZSSI-a.

Iz prikupljenih očitovanja i dokumentacije utvrđeno je da je obrt Z.T.O. Orlić, kojem je suvlasnik Ivan Orlić, sklopio ugovor o zakupu javne površine s Općinom Sali 1. kolovoza 2013.g. i 1. kolovoza 2015.g., te da je obrt Maritimo, koji je 2016.g. promijenio naziv obrta, sklopio ugovor o zakupu javne površine s Općinom Sali 1. kolovoza 2017.g., a imajući u vidu da se radi o poslovnom subjektu koji ima iste suvlasnike sa prebivalištem na području iste Općine koji obavlja istu ugostiteljsku djelatnost, navedeno nema za posljedicu promjenu subjektiviteta navedenog poslovnog subjekta u kojem je dužnosnik Ivan Orlić kontinuirano jedan od dva suvlasnika.

Iz očitovanja Općine Sali proizlazi da, prije nego je dužnosnik Ivan Orlić stupio na dužnost zamjenika općinskog načelnika Općine Sali, nije postojao poslovni odnos navedenog obrta s Općinom Sali, dok je uvidom u očitovanje i priloženu dokumentaciju utvrđeno da je poslovni odnos u 2013.g. nastao na temelju natječaja za davanje u zakup javnih površina, a u 2015.g. i 2017.g. ugovor je sklopljen izravnom pogodbom, nakon što je Odlukom Općinskog vijeća Općine Sali iz prosinca 2014.g. predviđena takva mogućnost, ako se radi o javnoj površini koja se nalazi uz poslovni prostor. Predmet svih poslovnih odnosa bio je zakup javne površine ispred ugostiteljskog objekta na istoj adresi za istu javnu površinu te na isti utvrđeni iznos zakupnine od 12.075,00 kn godišnje.

Stoga su u razdoblju u kojem dužnosnik obnaša navedenu dužnost od svibnja 2013.g. do kolovoza 2017.g. nastala tri poslovna odnosa obrta u suvlasništvu dužnosnika s Općinom u kojoj obnaša dužnost zamjenika općinskog načelnika. Iz dokumentacije ne proizlazi da bi dužnosnik utjecao na nastanak tih poslovnih odnosa ili da bi potpisao ispred Općine Sali bilo koji od tri navedena ugovora o zakupu, kao niti da bi imao ulogu u postupku donošenja odluke Općinskog vijeća Općine Sali kojom je pojednostavljen postupak davanja u zakup javnih površina ispred poslovnih prostora, jer bi navedeno moglo upućivati na povredu odredbe članka 5. ZSSI-a ili članka 7. ZSSI-a.

Odredbom članka 17. stavka 1. ZSSI-a beziznimno je zabranjeno stupanje u poslovni odnos poslovnog subjekta u kojem dužnosnik ima 0,5% ili više udjela u vlasništvu s tijelom javne vlasti u kojem dužnosnik obnaša dužnost za vrijeme obnašanja dužnosti, neovisno o tome provodi li se javni natječaj i je li poslovni subjekt u vlasništvu dužnosnika ispunjava propisane uvjete za dodjelu površine koja je u vlasništvu Općine Sali ili kojom ona upravlja, odnosno obnaša li dužnosnik koji je suvlasnik obrta dužnost profesionalno ili volonterski.

Stupanje u poslovni odnos poslovnog subjekta u kojem dužnosnik ima više od 0,5% udjela u vlasništvu predstavlja povredu članka 17. stavka 1. ZSSI-a.

U pogledu navoda očitovanja da dužnosnik nije znao što znače pojmovi definirani člankom 4. ZSSI-a, Povjerenstvo ukazuje da svi dužnosnici imaju na raspolaganju institut traženja mišljenja ako se nađu u dvojbi vezano za primjenu ZSSI-a, što je dužnosnik propustio zatražiti, te da je upravo u svojstvu dužnosnika bio dužan osobno upoznati se s propisima koju mu povodom obnašanja dužnosti nameću ograničenja, zabrane ili obveze.

 Obzirom da je člankom 39. stavkom 7. ZSSI-a propisano da se odluke Povjerenstva objavljuju na njegovim internetskim stranicama, radi se o zakonskoj obvezi koja ima za cilj upoznavanje javnosti s odlukama koje je Povjerenstvo donijelo u ispitivanju onih okolnosti koje se nastale za vrijeme obnašanja javnih dužnosti, a dužnosnik je činom stupanja na javnu dužnost prihvatio da će se njegovo djelovanje u tom dijelu biti javno propitivano.

Slijedom navedenog, dužnosnik Ivan Orlić obnašanjem dužnosti zamjenika općinskog načelnika Općine Sali te istodobnim obavljanjem poslova upravljanja u obrtu Maritimo, zajednički obrt za ugostiteljstvo i turizam, suvl. Ivan Orlić, Sali, počinio je povredu članka 14. stavka 1. ZSSI-a, dok je stupanjem u poslovni odnos Općine Sali s obrtom Z.T.O. Orlić te obrtom Maritimo, zajednički obrt za ugostiteljstvo i turizam, u kojem dužnosnik kao jedan od dva suvlasnika ima više od 0,5% udjela u vlasništvu, a koji su nastali sklapanjem ugovora o zakupu javne površine od 1. kolovoza 2013.g., 1. kolovoza 2015.g. i 1. kolovoza 2017.g., došlo do povrede članka 17. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona, dok za povredu članka 17. stavka 1. ZSSI-a tim Zakonom nije propisana mogućnost izricanja sankcije.

Stoga je Povjerenstvo u ovome predmetu prilikom odmjeravanja vrste i visine sankcije cijenilo sve okolnosti konkretnog slučaja iz kojih proizlazi težina povrede i odgovornost dužnosnika, ali samo za utvrđenu povredu odredbi članka 14. ZSSI-a.

Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da protupravno stanje traje u kontinuitetu u duljem razdoblju koje traje 7 godina te da nije otklonjeno niti nakon pokretanja postupka odnosno da isto postoji i u trenutku donošenja ove odluke.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da dužnosnik obnaša dužnost zamjenika općinskog načelnika te da istu dužnost obnaša volonterski.

Za povrede iz točke I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn koja će trajati 4 mjeseca te će se izvršiti u 4 jednaka mjesečna obroka, svaki u pojedinačnom iznosu od 500,00 kuna.

Povjerenstvo upućuje dužnosnika Ivana Orlića da razriješi nastalu situaciju istodobnog obnašanja dužnosti zamjenika općinskog načelnika Općine Sali i obavljanja funkcije upravitelja navedenog obrta, jer će u suprotnom Povjerenstvo ponovno moći na javnoj sjednici odlučivati o pokretanju novog postupka zbog povrede članka 14. stavka 1. ZSSI-a za razdoblje koje nije obuhvaćeno izrekom ove odluke, odnosno od dana njezina donošenja.

Na temelju članka 17. stavka 5. ZSSI-a predmet će se dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnih akata iz točke II. izreke pred nadležnim sudom.

Slijedom svega gore navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Orlić, osobna dostava
2. Objava na internetskoj stranici Povjerenstva
3. Pismohrana